राष्ट्रीय स्वयंसेवक संघ से जुड़े लेखक राकेश कुमार सिन्हा एक राष्ट्रीय चैनल पर कहते सुने गए कि कश्मीर समस्या की मूल वजह मस्जिदों में दी जाने वाली कट्टरतावादी तकरीरें हैं। उन्होंने रोज़गार के अभाव, विकास की धीमी गति और मानवाधिकारों की दुर्दशा जैसे कारकों को समस्या की मूल वजह बताने का जोरदार खंडन किया। उनकी इस दूसरी बात का समर्थन कश्मीर के अलगाववादी नेता भी करते हैं। पिछले दिनों केंद्र सरकार की तरफ से कश्मीर के विकास की लम्बी-चौड़ी योजनाओं की घोषणा की गई। प्रधानमंत्री ने बीते नौ अगस्त को ‘भारत छोड़ो’ दिवस के अवसर पर कश्मीर में विकास का संकल्प दुहराया। कश्मीर के लोगों को ये घोषणाएं घाव पर नमक छिडकने जैसी लगीं। कश्मीर से उठने वाली हर आवाज यही कहती है कि कश्मीर एक राजनीतिक समस्या है। इसके राजनीतिक चरित्र को नामंजूर करना कश्मीर में यथास्थिति बनाए रखने की उद्दंड जिद के सिवा और कुछ नहीं है।